**Vyhlásenie predkladateľa**

**o bezrozpornosti**

Ministerstvo spravodlivosti Slovenskej republiky (ďalej len „MSSR“) predkladá návrh nariadenia vlády Slovenskej republiky, ktorým sa mení a dopĺňa nariadenie vlády č. 268/2006 Z. z. o rozsahu zrážok zo mzdy pri výkone rozhodnutia (ďalej len „návrh zákona“) na rokovanie vlády Slovenskej republiky bez rozporov s povinne pripomienkujúcimi subjektmi.

**Rozpory so Slovenskou komorou exekútorov pretrvávajú v nasledovných oblastiach:**

**1. Upustenie od zvýšenia tzv. základnej sumy**, ktoré je odôvodňované tým, že po prijatí navrhovanej právnej úpravy nebude možné vykonať zrážku približne zo 40 % exekúcií a naviac pri neprednostných pohľadávkach ostávajú povinnému 2/3 čistého príjmu, teda zvýšenie je neodôvodnené, naviac ak pri prednostných pohľadávkach, ktoré sú návrhom nariadenia nedotknuté, ostáva povinnému len 1/3 čistého príjmu (vytvárajú sa priepastné rozdiely medzi prednostnými verejnoprávnymi pohľadávkami a ostatnými neprednostnými pohľadávkami).

Stanovisko predkladateľa:

Základným cieľom navrhovanej právnej úpravy je upraviť aktuálny rozsah zrážok zo mzdy alebo iných príjmov v exekúcii tak, aby suma, ktorá sa nesmie zraziť povinnému zo mzdy alebo iných príjmov, tzv. základná suma, zohľadňovala vysoký rast životných nákladov, dopady pandémie COVID-19 a eliminovala negatívne dopady najmä na nízkopríjmové domácnosti a domácnosti ohrozené chudobou, pretože v mnohých prípadoch suma, ktorá ostáva povinnému po vykonaní zrážky zo mzdy alebo iných príjmov, nie je postačujúca na zabezpečenie dôstojných životných podmienok. Pozitívne vplyvy navrhovanej právnej úpravy v tejto časti sú opísané v analýze sociálnych vplyvov. Ako príklad možno uviesť domácnosť povinného s dvoma vyživovanými osobami, ktorého čistý príjem je 400 eur, kedy po vykonaní zrážky ostane povinnému jeho celý čistý príjem (podľa platnej právnej úpravy ostáva povinnému suma 375,70 eur); domácnosť s povinným a jednou vyživovanou osobou s príjmom 400 eur, kedy po vykonaní ostane povinnému čistý príjem vo výške 393,87 eur (podľa platnej právnej úpravy ostáva povinnému 357,53 eur). V prípade upustenia od zvýšenia tzv. základnej sumy sa zmena právnej úpravy nedotkne nízkopríjmových domácností a skupín obyvateľov ohrozených chudobou a stratí svoj primárny cieľ a význam.

Pokiaľ ide o rozčlenenie prednostných a neprednostných pohľadávok, vzhľadom na charakter prednostných pohľadávok (výživné, verejnoprávne pohľadávky a pod.) sa nejaví ako vhodné v týchto prípadoch meniť aktuálnu právnu úpravu a zvyšovať základnú sumu, nakoľko úhrada týchto prednostných pohľadávok má celospoločenský význam.

**2. Primerané zvýšenie sumy, nad ktorú sa zvyšok čistej mzdy povinného zrazí bez obmedzenia maximálne na 200 % sumy životného minima.**

Stanovisko predkladateľa:

V rámci právnej úpravy rozsahu zrážok zo mzdy a iných príjmov, najmä vzhľadom na deklarovaný cieľ motivovať povinných zaradiť sa na „legálny“ trh práce, sa návrh Slovenskej komory exekútorov na maximálne zvýšenie 200 % sumy životného minima nejaví ako dostatočné, nakoľko v takomto prípade dôjde k zvýšeniu zrážky bez obmedzenia zo sumy 327,09 eur (150 % životného minima na plnoletú fyzickú osobu) na sumu 436,12 eur, čo sa v konečnom dôsledku odrazí na zvýšení miezd povinných len v minimálnom rozsahu.

**3. Manžela povinného, ktorý má samostatný príjem, neposudzovať ako osobu, na ktorú sa započítava 25 % zo životného minima.**

Stanovisko predkladateľa:

Na základe výsledku z rozporových konaní došlo k vypusteniu návrhu právnej úpravy vylúčenia zvýšenia základnej sumy v prípade spoluposudzovanej osoby – manžela povinného so samostatným čistým príjmom vyšším ako 80 % priemernej mesačnej mzdy zamestnanca hospodárstva Slovenskej republiky za predchádzajúci kalendárny rok. Právna úprava spoluposudzovaných osôb v rámci návrhu nariadenia sa tak upraví len v súvislosti so zvýšením základnej sumy, t. j. pri spoluposudzovaných osobách (v pôvodnom znení) sa bude k základnej sume pripočítavať 25 % (príp. 50% pri poberateľoch dôchodkových dávok) základnej sumy určenej podľa konkrétneho ustanovenia návrhu nariadenia a v rozsahu okruhu osôb, na ktoré sa započítava 25 % do základnej sumy, ktorá sa nesmie zraziť povinnému zo mzdy, ostáva právna úprava v pôvodnom znení, nakoľko úprava tejto problematiky si vyžaduje zmeny v Exekučnom poriadku a až následne je možné realizovať zmeny vo vykonávacom predpise.

**4. Úprava inštitútu „minimálnej zrážky“.**

Stanovisko predkladateľa:

Vo vzťahu k úprave minimálnej zrážky absentuje zákonné splnomocnenie v Exekučnom poriadku, t. j. takáto úprava nie je možná vo vykonávacom predpise, nakoľko by išlo o úpravu v rozpore s Ústavou Slovenskej republiky, teda ak by malo dôjsť k prijatiu takejto úpravy, mala by byť predmetom úpravy v Exekučnom poriadku. Okrem uvedeného je potrebné uviesť, že úprava minimálnej zrážky zo mzdy alebo iných príjmov (v navrhovanej výške 5 eur) by mala výrazne negatívny vplyv na nízkopríjmové domácnosti a domácnosti ohrozené chudobou.